CELEX: 32018D1120(01)
Language: fi
Date: 2018-10-16 00:00:00
Title: Euroopan unionin tuomioistuimen päätös, annettu 16 päivänä lokakuuta 2018, oikeudenkäyntiasiakirjojen jättämisestä ja tiedoksi antamisesta e-Curia-sovelluksella

20.11.2018   
               
               
                  FI
               
               
                  Euroopan unionin virallinen lehti
               
               
                  L 293/36
               
            
         EUROOPAN UNIONIN TUOMIOISTUIMEN PÄÄTÖS,
         annettu 16 päivänä lokakuuta 2018,
         oikeudenkäyntiasiakirjojen jättämisestä ja tiedoksi antamisesta e-Curia-sovelluksella
         UNIONIN TUOMIOISTUIN, joka
         ottaa huomioon työjärjestyksen ja erityisesti sen 48 artiklan 4 kohdan ja 57 artiklan 8 kohdan,
         sekä katsoo seuraavaa:
         
                     (1)
                  
                  
                     Viestintäteknologian kehittymisen huomioon ottamiseksi on kehitetty tietokonesovellus, joka mahdollistaa oikeudenkäyntiasiakirjojen jättämisen ja tiedoksi antamisen sähköisesti.
                  
               
                     (2)
                  
                  
                     Tämä sovellus perustuu sähköiseen tunnistusmenettelyyn, jossa yhdistyvät henkilökohtaisen käyttäjätunnuksen ja salasanan käyttö, ja se täyttää vaihdettujen asiakirjojen autenttisuuteen, täydellisyyteen ja luottamuksellisuuteen liittyvät vaatimukset.
                  
               
                     (3)
                  
                  
                     Kun otetaan huomioon kyseisen sovelluksen saavuttama menestys ja ne edut, joita se tarjoaa muun muassa asiakirjojen vaihtamisen nopeuden osalta, sovelluksen käyttäjien piiriä on aiheellista laajentaa ja avata jäsenvaltioiden tuomioistuimille mahdollisuus jättää ja vastaanottaa oikeudenkäyntiasiakirjoja tätä kanavaa käyttäen tilanteissa, joissa unionin tuomioistuin käsittelee ennakkoratkaisupyyntöjä.
                  
               
                     (4)
                  
                  
                     Sama mahdollisuus on hyvän oikeudenhoidon nimissä – ja yksinomaan ennakkoratkaisuasioiden käsittelyä varten – tarjottava henkilöille, jotka eivät ole asiamiehiä tai asianajajia, mutta joilla on kuitenkin kansallisten menettelysääntöjen nojalla oikeus edustaa asianosaista heidän valtionsa tuomioistuimissa,
                  
               ON PÄÄTTÄNYT SEURAAVAA:
         
            1 artikla
            Määritelmä
            E-Curia-niminen sovellus, joka on yhteinen Euroopan unionin tuomioistuimen muodostaville tuomioistuimille, mahdollistaa oikeudenkäyntiasiakirjojen jättämisen ja tiedoksi antamisen sähköisesti tässä päätöksessä säädetyin edellytyksin.
         
         
            2 artikla
            Pääsy sovellukseen
            Kyseisen sovelluksen käyttäminen edellyttää käyttäjätilin avaamista sekä henkilökohtaista käyttäjätunnusta ja salasanaa.
         
         
            3 artikla
            Oikeudenkäyntiasiakirjan jättäminen
            E-Curiassa jätettyä oikeudenkäyntiasiakirjaa pidetään työjärjestyksen 57 artiklan 1 kohdassa tarkoitettuna alkuperäiskappaleena silloin, kun asianosaisen edustajan tai jäsenvaltion tuomioistuimen lukuun toimivan henkilön henkilökohtaista käyttäjätunnusta ja salasanaa on käytetty asiakirjaa jätettäessä. Käyttäjätunnuksen ja salasanan käyttäminen vastaa kyseisen asiakirjan allekirjoittamista.
         
         
            4 artikla
            Liitteet ja jäljennökset
            E-Curiassa jätettävään oikeudenkäyntiasiakirjaan on liitettävä asiakirjassa mainitut liitteet sekä luettelo niistä.
            E-Curiassa jätettävän asiakirjan ja sen mahdollisten liitteiden oikeaksi todistettujen jäljennösten jättäminen ei ole tarpeellista.
         
         
            5 artikla
            Asiakirjan jättämisen päivämäärä ja kellonaika
            Oikeudenkäyntiasiakirja katsotaan työjärjestyksen 57 artiklan 7 kohdassa tarkoitetulla tavalla jätetyksi sillä hetkellä, kun asianosaisen edustaja tai asianomaisen tuomioistuimen lukuun toimiva henkilö vahvistaa kyseisen asiakirjan jättämisen.
            Tältä osin huomioon otettava aika on Luxemburgin suurherttuakunnan aika.
         
         
            6 artikla
            Oikeudenkäyntiasiakirjojen tiedoksi antaminen
            Oikeudenkäyntiasiakirjat, mukaan lukien tuomiot ja määräykset, annetaan tiedoksi e-Curiassa kyseisen sovelluksen käyttäjätilin sellaisille haltijoille, jotka asianomaisessa asiassa edustavat asianosaista tai toimivat jäsenvaltion tuomioistuimen lukuun, sekä heidän mahdollisille assistenteilleen.
            Oikeudenkäyntiasiakirjat annetaan tiedoksi e-Curiassa niille jäsenvaltioille, muille Euroopan talousalueesta tehdyn sopimuksen osapuolille ja unionin toimielimille, elimille ja virastoille, jotka ovat hyväksyneet tämän tiedoksi antamisen muodon.
            Oikeudenkäyntiasiakirjat voidaan antaa tiedoksi myös muilla työjärjestyksessä määrätyillä tavoilla, jos asiakirjan koko tai luonne sitä edellyttää tai jos e-Curian käyttäminen on teknisesti mahdotonta.
         
         
            7 artikla
            Tiedoksi antamisen päivämäärä ja kellonaika
            Edellisessä artiklassa tarkoitetuille tiedoksiantojen vastaanottajille ilmoitetaan sähköpostitse siitä, että heille on toimitettu e-Curiassa tiedoksianto.
            Oikeudenkäyntiasiakirja annetaan tiedoksi sillä hetkellä, kun vastaanottaja pyytää saada tutustua kyseiseen asiakirjaan. Jos tällaista pyyntöä ei esitetä, asiakirja katsotaan tiedoksi annetuksi seitsemän päivän kuluttua sitä päivää seuraavasta päivästä, kun tiedoksiannosta ilmoittava sähköposti on lähetty.
            Kun asianosaista edustaa useampi henkilö tai kun useammalla henkilöllä on oikeus toimia jäsenvaltion tuomioistuimen lukuun, määräaikojen laskemisessa otetaan huomioon se hetki, kun ensimmäinen pyyntö saada tutustua kyseiseen asiakirjaan esitetään.
            Tältä osin huomioon otettava aika on Luxemburgin suurherttuakunnan aika.
         
         
            8 artikla
            Sovelluksen käyttöehdot
            Kirjaaja vahvistaa e-Curian käyttöehdot ja valvoo niiden noudattamista. E-Curian käyttäminen kyseisten ehtojen vastaisesti voi johtaa asianomaisen käyttäjätilin sulkemiseen.
            Unionin tuomioistuin toteuttaa tarvittavat toimenpiteet suojatakseen e-Curiaa väärinkäytöksiltä ja vilpilliseltä käytöltä.
            Käyttäjälle ilmoitetaan sähköpostitse kaikista sellaisista tämän artiklan nojalla toteutetuista toimenpiteistä, jotka estävät häntä käyttämästä käyttäjätiliään.
         
         
            9 artikla
            Kumoaminen
            Tällä päätöksellä kumotaan ja korvataan unionin tuomioistuimen 13.9.2011 antama päätös oikeudenkäyntiasiakirjojen jättämisestä ja vastaanottamisesta e-Curia-sovelluksella. (1)
            
         
         
            10 artikla
            Voimaantulo
            Tämä päätös tulee voimaan seuraavan kuukauden ensimmäisenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tehty Luxemburgissa 16 päivänä lokakuuta 2018.
            
               
                  Kirjaaja
               
               A. CALOT ESCOBAR
            
            
               
                  Presidentti
               
               K. LENAERTS
            
         
         
            (1)  EUVL C 289, 1.10.2011, s. 7.